Լյովա Խաչատրյան

Լյովա Շիրազի Խաչատրյան (մայիսի 22, 1991 – նոյեմբերի 2, 2020), ՀՀ զինված ուժերի կապիտան, խաղաղապահ, Արցախյան երկրորդ պատերազմի մասնակից, «Անբասիր ծառայության համար» I աստիճանի մեդալի դափնեկիր։

Կենսագրություն 
Լյովա Շիրազի Խաչատրյանը ծնվել 1991 թվականի մայիսի 22-ին  Հայաստանի Լոռու մարզի Լեռնավան գյուղում։ Գերազանցությամբ սովորել և ավարտել է Լեռնավանի Հովհ. Ավետիսյանի անվան միջնակարգ դպրոցը։ Դպրոցն ավարտելուց հետո 2008 թվականին ընդունվել է Հայաստանի Հանրապետության պաշտպանության նախարարության Վազգեն Սարգսյանի անվան ռազմական համալսարան։ Համալսարանում ուսանելու տարիներին  աչքի է ընկել բարձր առաջադիմությամբ և մեկ տարի սովորելուց հետո Իտալիայի դեսպանի կողմից անցկացվող հարցազրույցի ժամանակ դեսպանն ընտրել է Լյովային` որպես լավագույն ուսանող և ուղարկել Իտալիա ուսումը շարունակելու։ 2009 թվականի սեպտեմբերի 22-ին մեկնել է Իտալիա և երկու տարի ուսանել Մոդենայի ռազմական ակադեմիայում, այնուհետև 3 տարի սովորել Թուրինի ռազմական ակադեմիայում։

Արդեն Թուրինի ակադեմիայում ուսանելու ժամանակ Լյովա Խաչատրյանը դարձել է պրոֆեսիոնալ մարտիկ` աչքի ընկնելով մի քանի մարզաձևերում` ձիավարություն, լող, ձյուդո, օդապարիկով թռիչք, վազք։

Ուսումն ավարտելուց հետո ստացել է «լեյտենանտի» զինվորական կոչում, որից հետո նշանակվել է  Հայաստանի Հանրապետության Վայքի զորամասի դասակի հրամանատար։ Այնտեղ ծառայել է 1,5 տարի, այնուհետև 9 ամսով գործուղվել է ԱՄՆ Չիկագոյի ռազմական ակադեմիա` վերապատրաստման։ Մասնակցել է Գերմանիայի Դաշնությունում, Սլովակիայի Հանրապետությունում անցկացվող ՆԱՏՕ-ի դասընթացների, կոնֆերանսների։

2016 թվականից ծառայության է անցել  Հայաստանի Հանրապետության պաշտպանության նախարարության խաղաղապահ բրիգադում։

2018 թվականին ստացել է կապիտանի զինվորական կոչում։

2019 թվականին Լյովա Խաչատրյանը մեկնել է Լիբանանի Հանրապետություն որպես համագործակցության սպա։

2020 թվականին խաղաղապահ առաքելությամբ մեկնել է Սիրիայի Արաբական Հանրապետություն։

Ուսանելու և ծառայելու ընթացքում ստացել է մի շարք պատվոգրեր ու մեդալներ։

Հոկտեմբերի 3-ին մեկնել է մասնակցելու Արցախյան պատերազմին, եղել է Հադրութում, հետո հոկտեմբերի 27-ին մի քանի օրով վերադարձել է տուն, 30-ին կրկին մեկնել ռազմաճակատ, բայց արդեն Մարտունի` մասնակցելով Արցախյան ինքնապաշտպանական մարտերին։

Սակրավոր Լյովա Խաչատրյանը զոհվել է նոյեմբերի 2-ին՝  ինժեներական աշխատանք  կատարելու ժամանակ մահացու վիրավորվելով թշնամու ռմբակոծության հետևանքով։

Մեդալներ 

 «Անբասիր ծառայության համար» I աստիճանի մեդալ
 «Սիրիայի Արաբական Հանրապետությունում խաղաղարար առաքելությանը մասնակցելու համար» (ռուս․՝ «ЗА УЧАСТИЕ МИРОТВОРЧЕСКОЙ МИССИИ В СИРИЙСКОЙ АРАБСКОЙ РЕСПУБЛИКЕ»)
 «Միջազգային ահաբեկչության դեմ պայքարում ունեցած ավանդի համար» (ռուս․՝ «ЗА ЗАСЛУГИ В БАРЬБЕ С МЕЖДУНАРОДНЫМ ТЕРРОРИЗМОМ»)
 «IN THE SERVICE OF PACE»
Հետմահու՝ << Մարտական ծառայության>> մեդալ

Պատկերասրահ

Ծանոթագրություններ